拉法街道

**拉法**（；，義「熊」）係中國吉林省吉林市蛟河市中北部嘅街道，位於蛟河市區東北12公里處嘅拉法山麓。東面係前進鄉，東南面連住烏林朝鮮族鄉，南面接住蛟河新區，其中東南、西南部份連住河南街道，西面接去慶嶺鎮，北面係新站鎮。轄區面積327.35 km²，其中林業用地3.19萬公頃，森林覆蓋率57.6%，耕地面積5774公頃。呢條街道轄有18條行政村同1個社區，以下有65個自然屯、3個居民小組。辦事處駐喺拉法村。

## 史
拉法原名叫**砬門子**（砬讀啦，），「砬」嘅意思係大石山，因爲當地地形東西高、中部低，東西兩處石山就似石門噉；而「拉法」呢個名其實係轉音自滿文嘅lefu，呢個詞係「熊」噉解。而喺先前，就已經有一個拉法驛站，後來1928年吉敦鐵路（長圖綫）喺度設站，站名沿襲自呢個驛站。

1938年設**拉法村**。1959年設**拉法人民公社**，1983年恢復爲**拉法鄉**，1992年由鄉昇爲**拉法鎮**。1997年底時，拉法嘅新民村、先鋒村劃入蛟河市區。2006年，拉法由鎮改爲**拉法街道**。

呢度打過場拉新戰役，即係拉法新站戰役，因爲主場喺拉法，可以乾脆嗌做拉法戰役。呢場仗係國共內戰時，國共兩軍爲咗爭奪長圖鐵路而打，打喺1946年6月7號夜晚到6月10號上晝，後來國民政府軍輸咗，成爲中共嘅東北民主聯軍喺撤退時贏嘅第一場仗。

## 地理
地形上，拉法嘅東西部多山，南部係河谷，個地形似馬鞍噉，就中間凹咗落去。東西長34公里，南北闊17公里。氣候上屬溫帶大陸性季風氣候，同時呢度受松花湖影響，年均温3.6℃，無霜期130日左右，有效積温2550─2800℃，年均降水量700─750 mm。有時有旱災、水災、雹災、風災、蟲災。

拉法有三條主要河流，都可以愛來灌溉；其中嘅拉法河穿過全境，喺南邊滙入蛟河。水利上有三座細I型水庫，儲水量達17603 m³。除咗水資源，重有礦產，如鐵、銅、金、泥炭。

交通上有拉濱鐵路、長圖鐵路喺度設嘅拉法站，同時亦有302國道、204省道蛟榆公路（蛟河─榆樹）穿過。

## 人口
2011年時有2.2萬人。拉法有農戶5539戶，農業人口19947人。少數民族人口3046人，一共有六個族：漢族、朝鮮族、滿族、回族、蒙古族、維吾爾族。

## 政區
拉法轄1個社區、18條村。
*社區：拉法
*村：拉法、新興、大甸子、田寶、大坡、海青、宋家、義和、愛國、山咀、永新、北大、常家、公安、新鄉、十八垧地、自強、向陽

### 地名釋義、沿革

※可查中國國家地名信息庫。

*拉法社區（）
*:喺2008年設居委會。地名跟咗上頭。
*拉法村（）
*:地名同上頭一樣出自滿文（）轉音而成嘅官話（普通話拼音：Lāfǎ），意思係熊，因爲呢度山高林密，周不時有熊出沒。
*:清康熙元年（1661年）開村，因爲位置喺山口，所以叫**砬門子**（）。1928年吉敦鐵路喺度設咗拉法站。
*:清初時呢度係通往蛟河舊縣城額穆索羅嘅緊要驛站。1932年時屬滿洲國新站保嘅**舊站甲**；1946年設**拉法村**，屬拉法區；1954年上頭區改鄉；1959年改成公社嘅管理區；1962年改成大隊；1983年改成村委會。
*新興（）
*:佢係從拉法大隊分出嘅，嗰年呢度出咗三次火燭，啲人爲咗求平安，就起咗呢個名來保佑。
*:原本係拉法大隊嘅一部分，之前嘅建置同上面拉法村重合，1970年獨立做**新興大隊**，1983年改成村委會。
*大甸子（）
*:清光緒二十七年（1901年）開村，因爲村前有半截山，而初時叫**半截砬子**（）。設行政村時，因爲啲屋都向陽，能夠曬正熱頭，而改名做**向陽**（）。後來因爲村前有大笪草皮，而再改名叫**大甸子**。
*:1901年開村，叫半截砬子；1936年設行政村，叫向陽；1947年改名做大甸子。原本屬拉法大隊，之前建置同上面拉法村重合，1970年分出做**靠山大隊**（），1981年改叫**大甸子大隊**，1983年改成村委會。
*田寶（）
*:民國元年（1912年）開村，當時呢度笪地嘅所有權歸自衛團嘅朱姓團總，佢收嘅地租好貴，所以啲人鬧佢。因爲朱同豬同音，豬填飽肚就肥，所以啲人嗌笪地做**添飽**（；普通話拼音：Tiānbǎo），後來呢個諷刺地名用官話諧音雅化成田寶（普通話拼音：Tiánbǎo）。
*:呢度有田寶村西北崗遺址，喺條村西北面嘅山度出土咗1件石斧，仲有啲石刀、鬲腳、陶片，屬西團山文化，喺1985年全國第二次文物普查時發現。
*:1912年開村，叫添飽；1936年設行政村，叫田寶。滿洲國時屬新站保，1945年屬拉法區嘅治安行政村；1959年屬向陽管理區；1962年先至分出做**田寶大隊**，1983年改成村委會。
*大坡（）
*:條村四面環山，入村時要行過一處大山坡，故而得名。
*:民國元年（1912年）開村，因爲位置喺馬河嘅上游，所以初時叫**馬河上屯**（）。1936年有韓氏定居，就改名叫**韓大坡**（）。呢度條村逐漸變大，啲人驚日本仔來害，啲後生村民自組民團，於是改名叫**自安**（），然後又諧音成**治安**（）。1981年全國第一次地名普查時，改名叫大坡。
*:1912年開村，叫馬河上屯；1936年設行政村，叫韓大坡；1937年改叫自安，然後變成治安，屬新站保。1946年設治安村，屬拉法區，1959年改成管理區，1962年改成大隊；1981年改叫大坡，1983年改成村委會。
*海青（）
*:清道光十四年（1834年）由劉氏開村，因爲喺山嘅西南邊，所以初時叫**西南岔**（）。因爲佢隔籬流過海青河而改名叫海青，海青係官話諧音嘅滿文（），意思係鑊仔，呢度指獵人用嘅架鑊。
*:當地對個地名作咗個民間古仔：宋家屯南邊嘅山頂度有嚿大石似人噉，啲人嗌佢做海青，晚黑時嚿石人化成生人，擊殺咗爲禍當地嘅妖魔海洪，啲人多謝佢，就攞佢個名當地名。
*:1834年開始有人住，1919年逐漸開發，1936年設行政村，叫西南岔，屬新站保嘅**海青溝甲**；1949年改叫海青，屬拉法區；1954年改屬進步鄉；1959年屬進步管理區；1962年分出做**海青大隊**；1983年改成村委會。
*宋家（）
*:清乾隆年間（1795年）開村，因爲村姓係宋，初時叫**宋家堡子**（）。中共建制後，以「不斷向上」嘅意思改叫**進步**（）。公社化之後先至改叫宋家。
*:1795年開村，1936年設行政村，叫宋家堡子，屬海青溝甲；1946年改叫進步，屬拉法區；1954年撤區，改做進步鄉；1959年改成拉法公社嘅管理區；1962年改成大隊；1976年改叫宋家；1983年改成村委會。
*義和（）
*:民國元年（1912年）開村，有李氏商人開咗間雜貨舖，當時跟咗舖名，地名叫**福順慶**（）。滿洲國期間嘅1937年，吉林嘅吳氏巨商、有錢佬李東子、日本人旦華買低呢度，聯合經營，話要「一齊講義氣，彼此和睦」，個名就叫**義和堂**（），後來簡省成義和。因爲官話同音，當地又寫個地名成**義合**（；普通話拼音：Yìhé），但國家統計局嘅登記唔用呢個名。
*愛國（）
*:民國元年（1912年）開村，嗰陣有董、丁、穆嘅佃農幫北大屯嘅孟氏地主打工，因此初時呢度叫**孟家**（）。之後有啲人搬入嚟避難，係避日本仔捉壯丁去鋪鐵路。當共產黨來蛇時，孟家地主驚大禍臨頭，將啲田地無償分晒畀啲佃農耕，啲人讚佢，就改地名叫**積善**（）。中共建制後，呢度改名叫愛國，陸續有山東、河北嘅農民遷入。
*:呢度有愛國水庫，1954年始建，當年落成。
*:1912年開村，叫孟家；1936年設行政村，屬海青溝甲；1945年改叫積善；1950年改叫愛國；1954年屬進步鄉，基本同上面宋家村嘅建置同步；1962年分出愛國大隊；1983年改成村委會。
*山咀（）
*:民國十年（1921年）開村，呢度三面環山，西面座山以梯級形狀似雀嘴噉𡁷（doeng1）開，所以初時呢度叫**砬嘴**（）。後來呢度流行過克山病，啲人話係起錯名，就改名叫山咀嚟避忌。
*:呢度有山咀屯北山遺址，喺條村北面座山嘅漫崗度出土咗石刀、石㳫，屬西團山文化，喺1985年第二次文物普查時發現。
*:1921年開村，叫砬嘴；1936年設行政村；1946年改名叫山咀。
*永新（）
*:當地原名叫**牌樓**（），來歷有兩種講法：一話道光二十七年開始有人住，個人搭間木屋有住好大嘅屋檐，啲人就嗌佢做牌樓；第二個係話有個楊氏寡婆病死，鄉里爲佢樹個貞節牌坊，所以得名牌樓。後來用「永遠朝氣蓬勃」嘅意思改叫永新。
*:1910年開村，叫牌樓；1936年設行政村，屬新站保；1954年改叫永新；1959年屬北大管理區；1962年分出做永新大隊；1983年改成村委會。
*北大（）
*:清光緒元年（1875年）開村，因爲多人，所以初時叫**大屯**（），之後因爲佢喺蛟河城北，所以改叫北大。
*:呢度有幾處考古遺址，都係屬西團山文化。北大村北山遺址，喺條村北面座山度出土座陶罐、石斧、石鑿、石網墜、陶鼎腳、陶鬲腳、陶器耳、陶片，喺1985年第二次文物普查時發現。北大村東北山遺址，喺條村嘅東北面座山度出土咗石斧、石刀、石網墜、陶紡轆、鬲腳，同樣喺1985年發現。北大村北山墓羣，亦喺山度發現兩挺裸露石棺、一件石斧，喺2009年第三次文物普查時發現。北大村東北山墓葬，出土咗一件石斧，同樣喺2009年發現。
*:1879年開村，叫大屯；1933年屬新站保嘅**老院甲**；1945年設行政村，叫北大，之後一直屬拉法；1962年設北大大隊；1983年改成村委會。
*常家（）
*:清光緒年間開村，村姓常氏，初時係搭咗間棚屋噉來住，所以開初叫**常家窩棚**（）。
*:呢度有常家水庫，1956年始建，當年落成。同時呢度有兩處考古遺蹟，都係屬西團山文化：常家村北山遺址，喺北面座山出土咗石鋤、石刀、石網墜、陶片，喺1985年第二次文物普查時發現。常家村北山墓羣，喺村北面座山度出土咗三嚿石棺、一件石斧、三塊陶片，喺2009年第三次文物普查時發現。
*:1875年開村，叫常家窩棚；滿洲國時屬新站保；1959年屬拉法公社嘅北大管理區；1970年分出做**建設大隊**；1981年改名叫**常家大隊**；1983年改成村委會。
*公安（）
*:清宣統元年（1909年）開村，因爲村東面有六樖榆樹，所以初時叫**六棵榆樹**（），後來以「搞好治安，平平安安」嘅意思改名叫公安。1956年時呢條村嘅朝鮮族人搬出去，喺附近另開一條村，因爲相對細過原先條村，而叫做**小公安**（；）。
*:1909年開村，叫六棵榆樹；1936年設行政村，屬新站保；1947年改叫公安，屬拉法區；1954年撤區後屬新民鄉；1959年屬拉法公社嘅北大管理區；1970年分出做公安大隊；1983年改成村委會。
*新鄉（）
*:清宣統二年（1910年）開村，日本扶植咗滿洲國後，宣揚大東亞共榮圈，就起呢度地名叫**共榮**（）。1981年第一次地名普查時，爲咗鏟走殖民地名而改名叫新鄉，意思係「建設新鄉村」噉解。
*:呢度有新鄉磚廠遺址，喺舊陣嘅新鄉磚廠度出土咗六嚿石器、有松花江猛獁象嘅象牙同腳骨，喺1991年發現，對吉林地區嘅舊石器時代考古有緊要價值。
*:1910年開村，1936年設行政村，叫共榮，屬新站保**荒溝甲**；1946年屬拉法區嘅荒溝村；之後屬公社嘅拉法管理區；1962年分出做共榮大隊；1981年改叫新鄉；1983年改成村委會。
*十八垧地（垧讀響，）
*:地名得自村前有大笪平地，面積啱好18垧。垧係北方用嘅土地面積單位，唔同地方定義唔同，喺東北一垧等於一頃（15畝）。因此18垧換算做公制有0.18平方公里（18萬平方米）。
*:民國初年（1912年）開始有散戶開荒立村，1936年設行政村，屬滿洲國**八家子保**，兼設有拉法警察分駐所；1959年屬公社嘅新民管理區，1962年分出十八垧地大隊，1983年改做村委會。當地有十八垧地水庫，喺1955年起水壩，1958年水庫落成。
*自強（）
*:民國八年（1919年）開村，攞「自強不息」嘅意思起咗村名。
*:當地有自強水庫，1958年始建，當年落成。
*:1919年開村，1936年設行政村，屬新站保，1962年屬拉法大隊，1970年分出做**東風大隊**；1983年改成村委會，當年改返叫自強。
*向陽（）
*:呢度有東西兩個部分。**東向陽**（）喺1912年開村，**西向陽**（）喺1936年開村。因爲條村靠山向陽，所以噉得名。
*:當地有向陽水庫，1956年始建，1965年落成，水庫下面有對應嘅向陽灌區。
*:1936年設行政村，屬新站保，1959年屬治安管理區；1962年設向陽大隊；1983年改成村委會。

## 景點
拉法係蛟河主要嘅觀光地之一。主要景點有拉法山、拉新戰役烈士紀念塔、保安睡佛、高麗古城、新鄉磚廠古人類狩獵場遺址、高麗墳、向陽水庫。其中拉法山係中國國家4A級景區，海拔886.2米，山峰高險，多山窿。而喺302國道保安嶺處有尊天然臥佛，拉法政府喺1999年時喺嗰度整咗個瞻佛壇。

## 註

## 攷

## 出面網頁
*中國國家地名信息庫

類:吉林市政區